Misdaad floreer glo in Krugersdorp sonder gemeenskapspatrolliesArgieffoto: Kent Williamson Die afwesigheid van patrolliedienste van gemeenskappolisiëringforums (GPF) in Krugersdorp het misdaad glo in dié dorp laat toeneem. Tjaart Steenkamp, VF Plus-raadslid in die Mogale City- plaaslike munisipaliteit, het gesê vermeende koperdiewe is feitlik daagliks besig om elektriese kragbokse oop te breek om smeltdrade te steel. “Die smeltdrade het feitlik geen herverkoopwaarde nie en die klein koperkontak wat deel vorm van die smeltdraad, is waarskynlik die enigste rede vir die misdaad.” Wees die Covid-19-afsonderingsmaatreëls en die instelling van die aandklokreël is die GPF nie gemagtig om met hul werksaamhede voort te gaan nie. Polisiedienste se verantwoordelikhede is ook uitgebrei om toe te sien dat die regulasies van die Rampbestuurswet toegepas word. “Die toename in dié soort misdaad veroorsaak dat drie of meer huise in ŉ straat vir ŉ dag of langer sonder elektrisiteit gelaat word wat lei tot groot frustrasie onder huiseienaars en die munisipaliteit,” het Steenkamp bygevoeg. “Die woonbuurte wat veral deurloop, is Krugersdorp-Noord en Krugersdorp-Wes.” Hy het gesê dit is onrusbarend dat misdadigers hul fokus van grootskaalse koperdraaddiefstal verskuif het om smeltdrade te steel tot nadeel van baie huishoudings wat reeds gebuk gaan onder moeilike omstandighede weens die Covid-19-afsonderingsperiode. Die VF Plus doen ŉ beroep op inwoners van Krugersdorp om enige vorm van diefstal sien dadelik by die polisie aan te meld.